VSRS Sklep II DoR 224/2023
Sodna praksa Vrhovnega sodišča, 2023-07-05

dr. Ana Božič Penko (preds.) , mag. Matej Čujovič (poroč.), dr. Mateja Končina Peternel

predlog za dopustitev revizije - negatorna (opustitvena) tožba - plačilo uporabnine - lastninska pravica v pričakovanju - odkupna pravica - izvršilni postopek - zavrnitev predloga

1. Tožnica je zahtevala varstvo svoje lastninske pravice na nepremičnini ID znak: parcela ... (v nadaljevanju sporna nepremičnina). Od toženke je zahtevala, da jo preneha vznemirjati z nedovoljenimi posegi v lastninsko pravico na tej nepremičnini, in sicer, da z nje odstrani vrtne stole in mize, kovinski nadstrešek s stekleno streho, stekleno ograjo pod njim ter druge premičnine. Od toženke je uveljavljala še plačilo uporabnine za uporabo sporne nepremičnine od 30. 10. 2015 dalje v skupni višini 74.106,95 EUR.

2. Sodišče prve stopnje je razsodilo, da je toženka dolžna tožnici plačati znesek 23.278,54 EUR z zakonskimi zamudnimi obrestmi od posameznih zneskov in v obdobjih, kar vse je podrobno navedeno v I. točki izreka. Odločilo je tudi, da je toženka dolžna prenehati vznemirjati tožnico s tem, da nedovoljeno posega v lastninsko pravico na nepremičnini, ki jo uporablja kot gostinski vrt svojega lokala na način, ki je podrobno opredeljen v II. točki izreka. Zavrnilo pa je tožbeni zahtevek glede plačila zneska 50.878,41 EUR in zakonskih zamudnih obresti od zneskov in v obdobjih, kar vse je podrobno navedeno v III. točki izreka. Sklenilo je, da je tožnica dolžna toženki povrniti stroške tega postopka v znesku 717,28 EUR v roku 15 dni od prejema te sodbe z zakonskimi zamudnimi obrestmi, ki pričnejo teči prvi dan po preteku tega roka, do plačila (IV. točka izreka).

3. Pritožbeno sodišče je zavrnilo toženkino pritožbo.

4. V zvezi s sodbo višjega sodišča toženka vlaga predlog za dopustitev revizije predlaga dopustitev revizije glede vprašanj:

1. Ali pridobi odkupni upravičenec na podlagi 53. člena ZVEtL-1, pravno zavarovan položaj v luči lastninske pravice v pričakovanju, že na podlagi uveljavitve odkupne pravice za pripadajoče zemljišče in s pričetkom nepravdnega postopka za določitev višine nadomestila po petem odstavku 53. člena ZVETL-1?

2. Ali uveljavitev nadomestila po petem odstavku 53. člena ZVEtL-1, s strani odkupnega upravičenca (konkretno tožene stranke), izključuje hkratni sodni zahtevek za plačilo uporabnine iz naslova predhodne uporabe pripadajočega zemljišča in vznemirjanja lastninske pravice?

6. Vrhovno sodišče dopusti revizijo, če je od njegove odločitve mogoče pričakovati odločitev o pravnem vprašanju, pomembnem za zagotovitev pravne varnosti, enotne uporabe prava ali za razvoj prava prek sodne prakse (prvi odstavek 367.a člena Zakona o pravdnem postopku,

v nadaljevanju ZPP). Ker v obravnavanem primeru pogoji za dopustitev revizije iz prvega odstavka 367.a člena ZPP niso podani, je Vrhovno sodišče predlog zavrnilo (drugi odstavek 367.c člena ZPP).

7. Vrhovno sodišče je odločalo v senatu, ki je naveden v uvodu odločbe. Odločitev je sprejelo soglasno (sedmi odstavek 324. člena ZPP).

Uradni list RS, št. 26/99 s spremembami in dopolnitvami.

Zakon o pravdnem postopku (1999) - ZPP  - člen 367a, 367a/1, 367c, 367c/2

Zakon o vzpostavitvi etažne lastnine na določenih stavbah in o ugotavljanju pripadajočega zemljišča (2017) - ZVEtL-1  - člen 53, 53/5

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.